**RADVILIŠKIO R. PAŠUŠVIO PAGRINDINĖS MOKYKLOS IR RADVILIŠKIO R. GRINKIŠKIO JONO PODERIO GIMNAZIJOS REORGANIZAVIMO SĄLYGŲ APRAŠAS**

**I. BENDROSIOS NUOSTATOS**

1. Radviliškio r. Pašušvio pagrindinės mokyklos ir Grinkiškio Jono Poderio gimnazijos reorganizavimo sąlygų aprašas nustato Radviliškio r. Pašušvio pagrindinės mokyklos reorganizavimo prijungimo būdu prie Radviliškio r. Grinkiškio Jono Poderio gimnazijos sąlygas.

**II. REORGANIZAVIME DALYVAUJANTYS JURIDINIAI ASMENYS**

2. Reorganizuojamas juridinis asmuo, kurio:

2.1. pavadinimas – Radviliškio r. Pašušvio pagrindinė mokykla;

2.2. teisinė forma – biudžetinė įstaiga;

2.3. buveinė – Mokyklos g. 2, Mokyklos g. 4, Pašušvys, Radviliškio r. savivaldybė;

2.4. kodas – 190676374;

2.5. mokyklos savininkas – Radviliškio rajono savivaldybė. Mokyklos savininko teises ir pareigas įgyvendinanti institucija – Radviliškio rajono savivaldybės taryba;

2.6. registras, kuriame kaupiami ir saugomi duomenys apie juridinį asmenį – Juridinių asmenų registras

3. Dalyvaujantis reorganizavime juridinis asmuo, kurio:

3.1. pavadinimas – Radviliškio r. Grinkiškio Jono Poderio gimnazija;

3.2. teisinė forma – biudžetinė įstaiga;

3.3. buveinė – Tilto g. 32, Grinkiškis, Radviliškio r.;

3.4. kodas – 190672739;

3.5. gimnazijos savininkas – Radviliškio rajono savivaldybė. Gimnazijos savininko teises ir pareigas įgyvendinanti institucija – Radviliškio rajono savivaldybės taryba;

3.6. registras, kuriame kaupiami ir saugomi duomenys apie juridinį asmenį – Juridinių asmenų registras.

**III. REORGANIZAVIMO PAGRINDIMAS, TIKSLAS IR BŪDAS.**

**PO REORGANIZAVIMO VEIKLĄ BAIGIANTYS IR VEIKLĄ TĘSIANTYS**

**JURIDINIAI ASMENYS**

4. Reorganizavimas grindžiamas Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99 straipsnio 1 ir 2 dalimis, 2.101, 2.103 straipsniais, Lietuvos Respublikos biudžetinių įstaigų įstatymo 14 straipsniu, Lietuvos Respublikos švietimo įstatymo 44 straipsnio 2, 5 ir 6 dalimis, 58 straipsnio 1 dalies 2 punktu, Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“ 21, 25.7 punktais ir Radviliškio rajono savivaldybės tarybos 2017 m. vasario 23 d. sprendimu Nr. T-462 „Dėl Radviliškio r. Pašušvio pagrindinės mokyklos reorganizavimo“.

5. Reorganizavimo tikslas – optimizuoti biudžetinių įstaigų skaičių, mažinti jų valdymo išlaidas, sudaryti sąlygas plėtoti geros kokybės privalomąjį ir visuotinį švietimą, gerinti atliekamų funkcijų kokybę.

6. Reorganizavimo būdas – jungimas Radviliškio r. Pašušvio pagrindinę mokyklą prijungiant prie Radviliškio r. Grinkiškio Jono Poderio gimnazijos, įsteigiant joje Pašušvio ikimokyklinio ir pradinio ugdymo skyrius.

7. Radviliškio r. Pašušvio pagrindinė mokykla po reorganizavimo baigia veiklą kaip juridinis asmuo nuo jos išregistravimo iš Juridinių asmenų registro dienos, bet ne vėliau kaip 2017 m. rugpjūčio 31 d.

8. Po reorganizavimo Radviliškio r. Grinkiškio Jono Poderio gimnazija tęsia veiklą ir jai pereina visos reorganizuotos Radviliškio r. Pašušvio pagrindinės mokyklos teisės ir pareigos.

9. Po reorganizavimo veiksiančios Radviliškio r. Grinkiškio Jono Poderio gimnazijos savininkas – Radviliškio rajono savivaldybė, savininko teises ir pareigas įgyvendinanti institucija – Radviliškio rajono savivaldybės taryba.

**IV. REORGANIZUOTŲ JURIDINIŲ ASMENŲ TEISIŲ IR PAREIGŲ PERĖMIMO TVARKA**

10. Radviliškio r. Pašušvio pagrindinė mokykla baigia veiklą kaip juridinis asmuo nuo jos išregistravimo iš Juridinių asmenų registro dienos, bet ne vėliau kaip 2017 m. rugpjūčio 31 d. Nuo šios datos Radviliškio r. Grinkiškio Jono Poderio gimnazijai pereina visos reorganizuotos Radviliškio r. Pašušvio pagrindinės mokyklos teisės ir pareigos (pagal civilines, darbo sutartis, sutartis su mokyklos mokiniais ar jų tėvais).

11. Asmenų, su kuriais darbo sutartys sudarytos Radviliškio r. Pašušvio pagrindinėje mokykloje, darbo teisiniai santykiai tęsiasi toliau arba jie nutraukiami dėl darbovietės struktūros pertvarkymų Lietuvos Respublikos darbo kodekse numatytais pagrindais.

12. Reorganizuotų mokyklų teisės ir pareigos perimamos vadovaujantis Lietuvos Respublikos civiliniu kodeksu, kitais įstatymais ir teisės aktais.

**V. REORGANIZUOJAMŲ JURIDINIŲ ASMENŲ IR REORGANIZAVIME DALYVAUJANČIO JURIDINIO ASMENS VADOVŲ FUNKCIJOS REORGANIZAVIMO LAIKOTARPIU**

13. Radviliškio r. Pašušvio pagrindinės mokyklos ir Radviliškio r. Grinkiškio Jono Poderio gimnazijos direktoriai įpareigoti:

13.1. Lietuvos Respublikos civilinio kodekso nustatyta tvarka iki 2017 m. kovo 10 d. parengti Radviliškio r. Pašušvio ir Radviliškio r. Grinkiškio Jono Poderio gimnazijos reorganizavimo sąlygų aprašą numatant, kad Radviliškio r. Pašušvio pagrindinės mokyklos reorganizavimas bus vykdomas jungimo būdu – prijungiant ją prie Radviliškio r. Grinkiškio Jono Poderio gimnazijos, įsteigiant joje Pašušvio ikimokyklinio ir pradinio ugdymo skyrius;

13.2. iki 2017 m. kovo 16 d. Radviliškio r. Pašušvio pagrindinės mokyklos reorganizavimo sąlygas Lietuvos Respublikos civilinio kodekso nustatyta tvarka paskelbti viešai;

13.3. ne vėliau kaip pirmą Radviliškio r. Pašušvio pagrindinės mokyklos reorganizavimo sąlygų aprašo viešo paskelbimo apie jų parengimą dieną jį pateikti Juridinių asmenų registrui.

14. Radviliškio r. Pašušvio pagrindinės mokyklos direktorius įpareigotas:

14.1. iki 2017 m. kovo 16 d. raštu pranešti visiems mokyklos kreditoriams apie mokyklos reorganizavimo sąlygų sudarymą;

14.2. Lietuvos Respublikos švietimo įstatymo 44 straipsnio 5 dalies nustatyta tvarka pranešti mokiniams apie numatomą mokyklos reorganizavimą;

14.3. Lietuvos Respublikos teisės aktų nustatyta tvarka ir terminais įspėti Radviliškio r. Pašušvio pagrindinėje mokykloje dirbančius darbuotojus dėl darbo sąlygų pasikeitimo ar dėl jų atleidimo iš darbo, atlikti visus su darbo santykiais susijusius juridinius veiksmus.

15. Radviliškio r. Grinkiškio Jono Poderio gimnazijos direktorius įpareigotas iki 2017 m. kovo 16 d. parengti Radviliškio r. Grinkiškio Jono Poderio gimnazijos nuostatų naujos redakcijos projektą.

**VI. REORGANIZUOJAMŲ JURIDINIŲ ASMENŲ TURTO INVENTORIZAVIMAS, TURTO IR DOKUMENTŲ PERDAVIMO REORGANIZAVIME DALYVAUJANČIAM JURIDINIAM ASMENIUI TERMINAI IR TVARKA**

16. Radviliškio rajono savivaldybės administracijos direktoriaus įsakymu sudaroma komisija Radviliškio r. Pašušvio pagrindinės mokyklos materialiajam, nematerialiajam, finansiniam turtui bei įsipareigojimams inventorizuoti, parengti perdavimo–priėmimo aktus ir dalyvauti perduodant turtą Radviliškio r. Grinkiškio Jono Poderio gimnazijai.

17. Radviliškio r. pagrindinės mokyklos turtas turi būti inventorizuotas 2017 m. liepos 1 d. būklei. Turtas įvertinamas balansine verte.

18. Iki 2017 m. rugpjūčio 1 d. turi būti sudarytas Radviliškio r. Pašušvio pagrindinės mokyklos turto ir prievolių sąrašas.

19. Radviliškio r. Pašušvio pagrindinės mokyklos turtas Radviliškio r. Grinkiškio Jono Poderio gimnazijaituri būti perduotas ikiRadviliškio r. Pašušvio pagrindinės mokyklos išregistravimo iš Juridinių asmenų registro dienos, bet ne vėliau kaip 2017 m. rugpjūčio 31 d. Perdavimo–priėmimo aktus pasirašo komisija ir reorganizuojamų mokyklų bei reorganizavime dalyvaujančios gimnazijos direktoriai.

20. Radviliškio r. Pašušvio pagrindinės mokyklos archyvas, kiti dokumentai iki 2017 m. rugpjūčio 31 d. teisės aktų nustatyta tvarka perduodami Radviliškio r. Grinkiškio Jono Poderio gimnazijai. Mokyklų direktoriai pasirašo dokumentų perdavimo–priėmimo aktus.

**VII. PO REORGANIZAVIMO VEIKLĄ TĘSIANČIO JURIDINIO ASMENS UŽDAVINIAI IR FUNKCIJOS**

21. Radviliškio r. Grinkiškio Jono Poderio gimnazijos veiklos uždaviniai:

21.1. užtikrinti kokybišką ikimokyklinio, priešmokyklinio, pradinio, pagrindinio ir vidurinio ugdymo programų vykdymą;

21.2. tenkinti mokinių pažinimo, ugdymosi ir saviraiškos poreikius;

21.3. teikti mokiniams švietimo pagalbą;

21.4. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams, aplinką.

22. Vykdydama jai pavestus uždavinius, Gimnazija atlieka šias funkcijas:

22.1. konkretina ir individualizuoja ugdymo turinį, vadovaudamasi Lietuvos Respublikos švietimo ir mokslo ministro tvirtinamomis Bendrosiomis programomis ir ugdymo planais, atsižvelgdama į vietos ir gimnazijos bendruomenės reikmes, konkrečius mokinių ugdymo (si) poreikius ir interesus, švietimo stebėsenos rodiklius, mokinių pasiekimų ir pažangos vertinimo ugdymo procese informacija, pasiekimų tyrimus, gimnazijos veiklos įsivertinimo ir išorinio vertinimo duomenis;

22.2. rengia ikimokyklinio ugdymo programą, pagrindinio ugdymo ir vidurinio ugdymo programas papildančius bei mokinių poreikius tenkinančius šių programų modulius, neformaliojo vaikų švietimo programas;

22.3. vykdo ikimokyklinio, priešmokyklinio, pradinio, pagrindinio ugdymo pirmos ir antros dalies, vidurinio ugdymo, individualizuotas pradinio ir pagrindinio ugdymo ir neformaliojo vaikų švietimo programas, mokymo sutartyse numatytus įsipareigojimus, užtikrina geros kokybės švietimą;

22.4. vykdo pagrindinio ugdymo pasiekimų patikrinimą, įskaitas, brandos egzaminus Lietuvos Respublikos švietimo ir mokslo ministro nustatyta tvarka;

22.5. sudaro palankias sąlygas veikti mokinių organizacijoms, skatinančioms mokinių dorinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

22.6. teikia informacinę, psichologinę, socialinę pedagoginę, specialiąją pedagoginę, specialiąją pagalbą, vykdo mokinių sveikatos priežiūrą, profesinį informavimą ir konsultavimą bei vaiko minimalios priežiūros priemones;

22.7. įvertina mokinių specialiuosius ugdymosi poreikius ir, bendradarbiaudama su Radviliškio rajono savivaldybės švietimo ir sporto paslaugų centro Pedagogine psichologine tarnyba, skiria mokinių ugdymosi poreikius atitinkantį ugdymą teisės aktų nustatyta tvarka;

22.8. organizuoja tėvų (globėjų, rūpintojų) pageidavimu jų mokamas papildomas paslaugas (pailgintas darbo dienos grupes, būrelius, stovyklas, ekskursijas ir kita) teisės aktų nustatyta tvarka;

22.9. sudaro sąlygas darbuotojų profesiniam tobulėjimui ir jų kvalifikacijos tobulinimui;

22.10. užtikrina higienos normas, teisės aktų reikalavimus atitinkančią sveiką, saugią mokymosi ir darbo aplinką;

22.11. kuria ugdymo turinio reikalavimams įgyvendinti reikiamą materialinę bazę vadovaudamasi Lietuvos Respublikos švietimo ir mokslo ministro patvirtintais teisės aktais;

22.12. organizuoja mokinių maitinimą Gimnazijoje;

22.13. organizuoja mokinių vežiojimą į Gimnaziją ir iš jos į namus;

22.14. kuria gimnaziją kaip vietos bendruomenės kultūros židinį;

22.15. viešai skelbia informaciją apie gimnazijos veiklą Lietuvos Respublikos Vyriausybės ir Lietuvos Respublikos švietimo ir mokslo ministro nustatyta tvarka;

22.16. atlieka kitas įstatymų ir kitų teisės aktų numatytas funkcijas.

23. Mokymosi pasiekimus įteisinantys dokumentai išduodami Lietuvos Respublikos švietimo ir mokslo ministro nustatyta tvarka.

**VIII. BAIGIAMOSIOS NUOSTATOS**

24. Radviliškio r. Pašušvio pagrindinę mokyklą išregistravus iš Juridinių asmenų registro, jų herbiniai antspaudai ir spaudai sunaikinami teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Radviliškio r. Pašušvio pagrindinės mokyklos direktorėRomalda Šiurnienė2017-03- | Radviliškio r. Grinkiškio Jono Poderiogimnazijos direktoriusBronius Alekna2017-03- |